ประกันขอเวลา ส่งข้อมูลบูโร พร้อมต้นปี’59
บริษัทประกันภัยย้ำ พร้อมส่งข้อมูลกรมธรรม์เบ็ดเตล็ดเข้าระบบอินชัวรันส์ บูโร 1 ม.ค.ปีหน้า
2 ต.ค. 2558

บริษัทประกันภัยย้ำ พร้อมส่งข้อมูลกรมธรรม์เบ็ดเตล็ดเข้าระบบอินชัวรันส์ บูโร 1 ม.ค.ปีหน้า
นายปัญญ์ รอดลอยทุกข์ ประธานคณะกรรมการประกันภัยเบ็ดเตล็ด สมาคมประกันวินาศภัยไทย เปิดเผยว่า จะเริ่มส่งข้อมูลประกันภัยเบ็ดเตล็ดเข้าสู่ระบบฐานข้อมูลการประกันภัย (Insurance Bureau System) ตั้งแต่วันที่ 1 ม.ค. 2559 เป็นต้นไป เพราะมีรายละเอียดโครงสร้างข้อมูลจำนวนมาก จำเป็นต้องทำความเข้าใจเรื่องฐานข้อมูล การจัดเก็บ และแนวทางการจัดส่ง ร่วมกับบริษัทสมาชิกอย่างต่อเนื่อง ล่าสุดได้ทำความเข้าใจและรับฟังข้อเสนอกับ 50 บริษัทประกันแล้ว
นายนพดล สันติภากรณ์ เลขาธิการสมาคมประกันวินาศภัยไทย กล่าวว่า โครงการนี้เป็นการเตรียมความพร้อมสู่ยุคการค้าเสรี การปรับโครงสร้างเรื่องการกำหนดพิกัดอัตราเบี้ยประกันภัย และการพิจารณาถึงทิศทางการดำเนินงานในอนาคตของธุรกิจ ซึ่งจะต้องมีข้อมูลต่างๆ เพียงพอเพื่อวิเคราะห์
นายชูฉัตร ประมูลผล ผู้ช่วยเลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า อินชัวรันส์ บูโร จะทำให้ประหยัดเวลาในการจัดทำรายงานต่างๆ ที่บริษัทประกันภัยจะต้องนำส่งสำนักงาน คปภ. ซึ่งข้อมูลทุกประเภทจะเริ่มนำส่งอย่างเป็นทางการตั้งแต่เดือน ม.ค. 2559
ทั้งนี้ ธุรกิจประกันวินาศภัยเริ่มทดลองนำส่งข้อมูลประกันภัยรถยนต์ 5 ปี ย้อนหลังเข้าระบบอินชัวรันส์ บูโร ตั้งแต่เดือน ก.ค.ปีนี้ เพราะมีการจัดเก็บเป็นระบบมากที่สุด และมีกรมธรรม์ถึง 36.53 ล้านฉบับ